|  |
| --- |
| Корпоративни комуникации |
| А1 България |
| 0882 201 219 |
| http://www.а1.bg |
| http://www.facebook.com/A1Bulgaria |

София,

16.05.2025 г.

**„PR екип на годината“ и още пет награди за А1 на юбилейното издание на PR Приз**

* *А1 получи отличието „PR екип на годината“ и още пет награди от PR Приз 2025.*
* *Компанията спечели четири първи места с кампаниите The KindTok, IONLINE, „A1 FemCircle – общност на жените в А1“ и „Човек на работа“.*
* *Признанието за А1 идва като резултат от последователната работа, професионализма и устойчивия подход към комуникацията.*

Екип „Корпоративни комуникации“ на А1 беше отличен с приза „PR екип на годината“ по време на 25-ото юбилейно издание на конкурса PR Приз, организиран от Българското дружество за връзки с обществеността (БДВО). Форумът, с най-дълга история и авторитет в сферата на публичните комуникации у нас, ежегодно отличава най-добрите постижения в бранша. Признанието за А1 идва като резултат от последователната работа, професионализма и устойчивия подход към комуникацията, които екипът прилага във всички свои вътрешни и външни кампании.

Освен голямото отличие, А1 спечели още пет награди в ключови категории. В тазгодишното издание на конкурса участваха общо 80 проекта, включително и тези на компанията, оценени от независимо жури, съставено от експерти в областта на връзките с обществеността, медиите и маркетинговите комуникации.

Проектът The KindTok спечели първо място в категория „Дигитални комуникации“. Чрез TikTok предизвикателство, специален филтър и позитивни коментари, кампанията вдъхнови младежите да отговорят на „хейта“ с доброта и предизвика органична вълна от позитивно съдържание.

С първа награда в категория „ESG комуникационен проект за подобряване на качеството на живот“ беше отличена инициативата IONLINE – образователна програма, която се проведе както в училищна среда, така и онлайн чрез дигитална комикс новела, която учи деца от 12 до 16 г. възраст как да се предпазват от онлайн заплахи, кибертормоз и фалшиви новини.

Проектът „A1 FemCircle – общност на жените в А1“ спечели първо място в категория „Комуникационна кампания за работодателска марка/Employer Branding“. Кампанията насърчава професионалното и личностно развитие на жените в компанията чрез менторски програми, тематични инициативи и споделен опит, създавайки усещане за принадлежност и подкрепа.

Кампанията „Човек на работа“ спечели първо място в категория „Проект за вътрешни комуникации“. Чрез хумористични видеа с Николаос Цитиридис в ролята на „стажант“ в различни звена на компанията, поредицата представи реалната работа на колегите, повиши вътрешната ангажираност и сближи екипите.

С второ място в категорията „B2B комуникационна кампания“ беше отличен проектът за първата 5G частна мобилна мрежа в България, реализиран в партньорство с летище „Васил Левски“ – София. Проектът ще допринесе за повишаване на сигурността и комфорта на служителите и потребителите на летището, което е сред едва петте аеропорта в Европа, които прилагат 5G технологии. Той демонстрира технологичното лидерство на А1 и подчерта потенциала на частните мрежи за трансформацията на индустриалната свързаност.

„Наградата за „PR екип на годината“ е огромно признание за усилията, които влагаме ежедневно, за да изграждаме мост между бизнеса, хората и технологиите. Тя е доказателство, че стратегическата и човешка комуникация вървят ръка за ръка. Продължаваме с амбиция и ентусиазъм да разказваме историите, които променят средата около нас“, **коментира Илияна Захариева, директор „Корпоративни комуникации“ в А1 България.**

Отличията от PR Приз 2025 затвърждават водещата роля на А1 не само като технологичен лидер, но и като компания, която създава дългосрочна стойност чрез ангажирана и устойчива комуникация – както вътре в организацията, така и извън нея.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2024 г. A1 България отчита приходи от 820,9 млн. евро, а сравнимата EBITDA e 340,6 млн. евро.*

***A1 Group*** *е водещ телекомуникационен доставчик в Централна и Източна Европа с 30 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2024 година възлизат на 5,4 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*